पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। आईआईटी इंदौर के पहले दीक्षांत समारोह के लिए राष्ट्रपति प्रणब मुखर्जी शनिवार को शहर में होंगे। सुबह 11.25 से 12.55 बजे तक वे समारोह में बतौर मुख्य अतिथि शिरकत करेंगे। आईआईटी की पहली बैच के छात्रों को डिग्री व मैडल देंगे। इसके बाद दस मिनट की स्पीच देंगे। समारोह के बाद उन्होंने 13 मिनट आईआईटी के प्रतिभाशाली छात्रों से चर्चा के लिए रखे हैं। यह चर्चा समारोह स्थल पर ही होगी। चर्चा के बाद वे हेलिकॉप्टर से उज्जैन के लिए रवाना हो जाएंगे। वहां महाकाल के दर्शन और लंच करने के बाद वापस इंदौर एयरपोर्ट आकर शाम 5.10 बजे दिल्ली के लिए प्रस्थान करेंगे।
राष्ट्रपति 6 जून से प्रदेश में हैं। अपने दौरे के अंतिम दिन शनिवार सुबह वे भोपाल से इंदौर आएंगे। बारिश के चलते बिगड़ी व्यवस्थाएं सुधारने के लिए सभी अधिकारी सुबह से सिमरोल पहुंच गए। दिनभर कई डंपर गिट्टी व मुरम डाली गई, तब जाकर मैदान कार्यक्रम के लिए ठीक हो सका।
साढ़े नौ लाख रु. सालाना औसत पैकेज
आईआईटी की पहली बैच में करीब 15 छात्रों का प्लेसमेंट नहीं हुआ। हालांकि प्लेसमेंट पाने वाले छात्रों का औसत पैकेज साढ़े नौ लाख रुपए है। अधिकतम पैकेज 18 लाख रुपए है। समारोह में उत्कृष्ट छात्रों को आउटस्टैंडिंग परफार्मेंस के लिए राष्ट्रपति पदक से सम्मानित किया जाएगा। राष्ट्रपति का स्वर्णपदक तीनों कोर्सेस कम्प्यूटर, इलेक्ट्रॉनिक्स और मैकेनिकल में टॉपर अंकित गोयल को दिया जाएगा। श्रेष्ठ बीटेक प्रोजेक्ट को भी सम्मानित किया जाएगा।
मिनट टू मिनट
सुबह 9.55 : भोपाल राजभवन से प्रस्थान।
10.15 : भोपाल एयरपोर्ट से इंदौर के लिए रवाना।
10.50 : इंदौर एयरपोर्ट पहुंचेंगे।
11.15 : हेलिकॉप्टर से सिमरोल में कार्यक्रम स्थल पहुंचेंगे।
11.25 से 12.55 तक : आईआईटी के पहले दीक्षांत समारोह में।
दोपहर 1 बजे : हेलिकॉप्टर से उज्जैन रवाना होंगे।
1.45 से 2.15 तक : महाकाल मंदिर में।
2.30 से 4.20 : उज्जैन सर्किट हाउस में लंच व आराम।
4.40 बजे : उज्जैन से हेलिकॉप्टर से इंदौर प्रस्थान।
5.05 बजे : इंदौर एयरपोर्ट और 5.10 बजे दिल्ली रवाना।
राष्ट्रपति के नाम पर 13 दिन में बिजली व्यवस्था
बिजली कंपनी को सिमरोल में राष्ट्रपति के आने की खबर 22 मई को मिली। कंपनी को वहां 5 जून तक भरपूर बिजली की व्यवस्था करने का फरमान जारी हुआ। कंपनी ने 25 मई से काम शुरू किया और 5 जून तक छह खंभे और 500 केवीए का ट्रांसफार्मर खड़ा कर दिया। अधीक्षण यंत्री अब्दुल वहीद खान के मुताबिक एक स्पेशल डायरेक्ट लाइन भी बिछा दी गई जो आंधी, तूफान आने पर भी बिजली गुल नहीं होने देगी। इसकी टेस्टिंग भी कर ली है। इस दिन सिमरोल में भी पूरे दिन बिजली रहेगी।
आईआईटी को अहसान गिना दिए भाजपा ने
मुख्यमंत्री शिवराजसिंह चौहान और सांसद सुमित्रा महाजन को आईआईटी कार्यक्रम में न बुलाने से बेहद नाराज हैं। महाजन ने कहा कि वे दिल्ली जाकर राष्ट्रपति और मानव संसाधन मंत्री से चर्चा करेंगी। भाजपा नगर अध्यक्ष ने कहा- आईआईटी को मप्र सरकार ने जमीन दिलाई। आईआईटी इंदौर के लिए सांसद ने एड़ी-चोटी का जोर लगाया। नर्मदा के पानी के लिए आईआईटी महापौर और निगम के संपर्क में है। उन्होंने कहा इस दौरे पर भाजपा नेताओं की उपेक्षा करना ठीक नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hne_Deva hin_Deva bho_Deva bho_Deva hin_Deva hin_Deva hin_Deva bho_Deva hin_Deva bho_Deva bho_Deva hin_Deva hin_Deva hin_Deva hin_Deva zho_Hant eng_Latn